PMIndiaData/PMIndiaSum huggingface dataset:
ଭାରତ-ନରୱେ ମଧ୍ୟରେ ମହାସାଗର କଥାବାର୍ତ୍ତା ବୁଝାମଣାକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଭାରତ ଏବଂ ନରୱେ ମଧ୍ୟରେ ମହାସାରଗ କଥାବାର୍ତ୍ତା ଉପରେ ବୁଝାମଣା (ଏମଓୟୁ)କୁ ମଞ୍ଜୁର କରିଛନ୍ତି । ଲାଭ : ଏହି ଏମଓୟୁ ଫଳରେ ମହାସାଗରୀୟ ଅର୍ଥବ୍ୟବସ୍ଥାର ବିକାଶ ସହ ଜଡ଼ିତ ପାରସ୍ପରିକ ସ୍ୱାର୍ଥ କ୍ଷେତ୍ରରେ ସହଯୋଗକୁ ପ୍ରୋତ୍ସାହନ ମିଳିପାରିବ । ମହାସାଗରୀୟ ଅର୍ଥବ୍ୟବସ୍ଥା କ୍ଷେତ୍ରରେ ନରୱେ ବିଶ୍ୱରେ ଅଗ୍ରଣୀ ସ୍ଥାନ ହାସଲ କରିଛି । ଏହା ନିକଟରେ ମତ୍ସ୍ୟପାଳନ, ହାଇଡ୍ରୋକାର୍ବନ, ଅକ୍ଷୟ ଶକ୍ତି, ସାମୁଦ୍ରିକ ସମ୍ପଦର ଉପଯୁକ୍ତ ଉପଯୋଗ ଏବଂ ସାମୁଦ୍ରିକ ପରିବହନ ଭଳି କ୍ଷେତ୍ରରେ ଅତ୍ୟାଧୁନିକ ପ୍ରଯୁକ୍ତି ଏବଂ ବିଶେଷଜ୍ଞତା ରହିଛି । ପ୍ରସ୍ତାବିତ ବୁଝାମଣା ଜରିଆରେ ଯୁଗ୍ମ ଟାସ୍କ ଫୋର୍ସ (ଜେଟିଏଫ)ର କାର୍ଯ୍ୟକ୍ରମ ମଧ୍ୟରେ ସମସ୍ତ ଅଂଶୀଦାରଙ୍କ ପାରସ୍ପରିକ ଲାଭ ପାଇଁ ହାଇଡ୍ରୋକାର୍ବନ ଏବଂ ଅନ୍ୟ ସାମୁଦ୍ରିକ ସମ୍ପଦର ଉପଯୋଗ ସହିତ ବନ୍ଦର ପରିଚାଳନା ଏବଂ ପର୍ଯ୍ୟଟନର ବିକାଶ ଭଳି କ୍ଷେତ୍ରରେ ସହଯୋଗ ଲାଗି ସୁଯୋଗ ପ୍ରସ୍ତୁତ କରିବାରେ ସହାୟତା ମିଳିପାରିବ । ମତ୍ସ୍ୟପାଳନ ଏବଂ ଜଳଚାଷ କ୍ଷେତ୍ରରେ ନୂତନ ପ୍ରଯୁକ୍ତିକୁ ସାମିଲ କରି ଖାଦ୍ୟ ସୁରକ୍ଷାର ଲକ୍ଷ୍ୟ ହାସଲ କରିବାରେ ଏହାର ଯୋଗଦାନ ରହିବ । ଏହାଦ୍ୱାରା ଉଭୟ ଦେଶ ମଧ୍ୟରେ ଲାଭଦାୟକ ଉଦ୍ୟୋଗ ସହ ଜଡ଼ିତ କାରବାର ପାଇଁ ଏକ ମଞ୍ଚ ଉପଲବ୍ଧ ହୋଇପାରିବ । ଯାହାର ଫଳସ୍ୱରୂପ ବୈଜ୍ଞାନିକ ଏବଂ ଗବେଷକ ଆର୍କଟିକ କ୍ଷେତ୍ର ସନ୍ଦର୍ଭରେ ମହାସାଗରୀୟ ବାତାବରଣ ଅଧ୍ୟୟନ ବ୍ୟାପାରରେ ମଧ୍ୟ ସହଯୋଗ କରିପାରିବେ ।
ଭାରତ-ଭୁଟାନ ମଧ୍ୟରେ ବ୍ୟବସାୟ,ବାଣିଜ୍ୟ କାରବାର ବୃଦ୍ଧି ଏବଂ ଟ୍ରାନଜିଟ ଘେନି ସ୍ଵାକ୍ଷରିତ ନୂତନ ରାଜିନାମାକୁ କେବିନେଟ ମଞ୍ଜୁରି

ଭାରତ ଓ ଭୁଟାନ ମଧ୍ୟରେ ବ୍ୟବସାୟ ଓ ବାଣିଜ୍ୟ କାରବାର ବୃଦ୍ଧି ତଥା ବାଣିଜ୍ୟ ପରିବହନ ପଥ ସଂକ୍ରାନ୍ତ ନୂତନ ରାଜିନାମାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେବିନେଟ ବୈଠକରେ ମଞ୍ଜୁରି ପ୍ରଦାନ କରାଯାଇଛି । ଦୁଇ ଦେଶ ମଧ୍ୟରେ ହେଉଥିବା ଦ୍ଵିପାକ୍ଷିକ ବାଣିଜ୍ୟ କାରବାର ଭାରତ ଓ ଭୁଟାନ ସରକାରଙ୍କ ମଧ୍ୟରେ ସ୍ଵାକ୍ଷରିତ ବ୍ୟବସାୟ ବାଣିଜ୍ୟ ଓ ପ୍ରବେଶ ରାଜିନାମା ଦ୍ଵାରା ନିୟନ୍ତ୍ରିତ ହୋଇଥାଏ । ଦୁଇ ଦେଶ ମଧ୍ୟରେ ମୁକ୍ତବାଣିଜ୍ୟ କାରବାର ପାଇଁ ଏହି ରାଜିନାମା ଅବସର ପ୍ରଦାନ କରେ । ଏହା ବ୍ୟତୀତ ଏହି ରାଜିନାମା ଭୁଟାନରେ ଉତ୍ପାଦିତ ଦ୍ରବ୍ୟକୁ ତୃତୀୟ ରାଷ୍ଟ୍ରରେ ପହଞ୍ଚାଇବା ଲାଗି ଭାରତ ଦେଇ ପ୍ରବେଶାନୁମତି ଲାଭ କରିଥାଏ । 2006 ଜୁଲାଇ 29 ତାରିଖ ଦିନ ରାଜିନାମାକୁ ଆଗାମୀ 10 ବର୍ଷ ପାଇଁ ପୁନଃ ନବୀକରଣ କରାଯାଇଥିଲା । 2016 ଜୁଲାଇ 29 ତାରିଖ ଦିନ ଠାରୁ ଏହି ରାଜିନାମାର କାର୍ଯ୍ୟ ଅବଧିକୁ ଆଉ ଏକ ବର୍ଷ ଅଥବା କୂଟନୈତିକ ସମ୍ପର୍କ ମାଧ୍ୟମରେ ନୂତନ ରାଜିନାମା ସ୍ଵାକ୍ଷରିତ ହେବା ପର୍ଯ୍ୟନ୍ତ ବୃଦ୍ଧି କରାଯାଇଛି । ଭାରତ ଓ ଭୁଟାନ ମଧ୍ୟରେ ଚାଲି ଆସୁଥିବା ଏହି ପାରମ୍ପରିକ ଓ ଦ୍ଵିପାକ୍ଷିକ ବାଣିଜ୍ୟ କାରବାର ପାରସ୍ପରିକ ଆସ୍ଥା ଓ ବୁଝାମଣା ଉପରେ ଆଧାରିତ ଏବଂ ଭବିଷ୍ୟତରେ ନୂତନ ରାଜିନାମା ସ୍ଵାକ୍ଷର ବଳରେ ଏହା ଆହୁରି ମଜଭୁତ ହେବ ।
ସହାୟକ ସଚିବମାନଙ୍କ  ଉଦଯାପନୀ ଅଧିବେଶନ: ପ୍ରଧାନମନ୍ତ୍ରୀଙ୍କ ସମ୍ମୁଖରେ 2016 ବ୍ୟାଚର ଭାରତୀୟ ପ୍ରଶାସନିକ ସେବା ଅଧିକାରୀଙ୍କ ଉପସ୍ଥାପନା

ଭାରତୀୟ ପ୍ରଶାସନିକ ସେବା 2016 ବ୍ୟାଚର ଅଧିକାରୀମାନେ ସହାୟକ ସଚିବ ଭାବେ ସେମାନଙ୍କ କାର୍ଯ୍ୟକାଳର ଅନ୍ତିମ ଅଧିବେଶନରେ ଆଜି ପ୍ରଧାନମନ୍ତ୍ରୀଙ୍କୁ ସାକ୍ଷାତ କରିବା ସହ ବିଭିନ୍ନ ଉପସ୍ଥାପନା କରିଛନ୍ତି । ଏହି ଅଧିମାରୀମାନଙ୍କ ପକ୍ଷରୁ ମୋଟ 8ଟି ଉପସ୍ଥାପନା କରାଯାଇଥିଲା । ବିଶେଷକରି କୃଷି କ୍ଷେତ୍ରରେ ଆୟକୁ ବୃଦ୍ଧି କରିବା, ମୃତ୍ତିକା ସ୍ୱାସ୍ଥ୍ୟ କାର୍ଡ, ଆପତ୍ତି ଅଭିଯୋଗର ସମାଧାନ, ନାଗରିକ-କୈନ୍ଦ୍ରିକ ସେବା, ଶକ୍ତି କ୍ଷେତ୍ରରେ ସଂସ୍କାର, ପର୍ଯ୍ୟଟନ ସୁବିଧାକରଣ, ଇ-ନିଲାମୀ ଏବଂ ସ୍ମାର୍ଟ ନଗର ବିକାଶ ସମାଧାନ ପନ୍ଥା ଏହା ମଧ୍ୟରେ ରହିଛି । ଏହି ଅବସରରେ ନିଜର ବକ୍ତବ୍ୟ ରଖି ପ୍ରଧାନମନ୍ତ୍ରୀ କହିଥିଲେ ଯେ, ସହାୟକ ସଚିବ ଭାବେ ନିଜ କ୍ୟାରିୟରର ପ୍ରାରମ୍ଭିକ ଜୀବନରେ ଏହିଭଳି କାର୍ଯ୍ୟକ୍ରମ ଉଭୟ କନିଷ୍ଠ ଓ ବରିଷ୍ଠ ଅଧିକାରୀମାନଙ୍କୁ ପରସ୍ପର ସହ ମିଶିବା ଓ ଭାବ ବିନିମୟ କରିବାର ସୁଯୋଗ ଦେଇଥାଏ । ଏହି କାର୍ଯ୍ୟକ୍ରମ ଅଧୀନରେ ବିଭିନ୍ନ ମନ୍ତ୍ରଣାଳୟ ସହ ସଂଲଗ୍ନ ହୋଇ ସେମାନେ ଶିଖିଥିବା କାର୍ଯ୍ୟ ଓ ଅନୁଭୂତି ପରବର୍ତ୍ତୀ ଜୀବନରେ କାର୍ଯ୍ୟରେ ଲଗାଇବାକୁ ପ୍ରଧାନମନ୍ତ୍ରୀ ସହାୟକ ସଚିବମାନଙ୍କୁ ଉତ୍ସାହିତ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଜନସାଧାରଣ କଣ ଆଶା କରୁଛନ୍ତି ଏବଂ କଣ ସରକାରଙ୍କ ଠାରୁ ଚାହୁଞ୍ଚନ୍ତି ସେ ବିଷୟରେ ସେମାନେ ଅବଗତ ହେବାକୁ ପଡିବ । ଯେ କୌଣସି ପଦ ପଦବୀରେ ରହିଲେ ମଧ୍ୟ ସେମାନେ ନିଜର କାର୍ଯ୍ୟଧାରା ମାଧ୍ୟମରେ ଏହିସବୁ ଆଶା ଆକାଂକ୍ଷା ପୂରଣ ଲାଗି ଚେଷ୍ଟିତ ହେବା ଆବଶ୍ୟକ । ପ୍ରଧାନମନ୍ତ୍ରୀ ଏହି ଅଧିକାରୀମାନଙ୍କୁ ନିଜ ନିଜ ପରିବେଶରେ ରହୁଥିବା ଜନସାଧାରଣଙ୍କ ସହ ଅହରହ ଯୋଗାଯୋଗରେ ରହିବାକୁ ପରାମର୍ଶ ଦେଇଥିଲେ । ଜନସାଧାରଣଙ୍କ ସହ ସମ୍ପର୍କ ସ୍ଥାପନରେ ବିକାଶ ଘଟିଲେ ଅନେକ କାର୍ଯ୍ୟକ୍ରମ ଓ ପ୍ରୟାସରେ ସଫଳତା ହାସଲ ହୋଇଥାଏ ଯାହାକି ଏକ ପ୍ରମୁଖ ପ୍ରଶାସନିକ ଆବଶ୍ୟକତା । ପ୍ରଧାନମନ୍ତ୍ରୀ ଯୁବ ଅଧିକାରୀମାନଙ୍କ ଦ୍ଵାରା କରାଯାଇଥିବା ଉପସ୍ଥାପନାଗୁଡିକୁ ବେଶ ପସନ୍ଦ କରିଥିଲେ ।
ଲକ୍ଷ୍ନୌ ଦଶହରା ମହୋତ୍ସବରେ ପ୍ରଧାନମନ୍ତ୍ରୀଙ୍କ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲକ୍ଷ୍ନୌଠାରେ ରାମଲୀଳା ମଇଦାନରେ ଅନୁଷ୍ଠିତ ପବିତ୍ର ଦଶହରା ଉତ୍ସବରେ ଯୋଗ ଦେଇ ନିଜକୁ ଭାଗ୍ୟବାନ ମନେ କରିଛନ୍ତି । ଏଥିସହିତ ବିଜୟ ଦଶମୀ ଉପଲକ୍ଷେ ସେଠାରେ ଉପସ୍ଥିତ ରହିଥିବା ଜନସାଧାରଣ ଏବଂ ଦେଶବାସୀଙ୍କୁ ସେ ଶୁଭେଚ୍ଛା ଜ୍ଞାପନ କରିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ରାମଲୀଳା ଦେଶର ଏକ ପ୍ରାଚୀନ ପରମ୍ପରା । ଏହା ସତ୍ୟ ଉପରେ ଅସତ୍ୟର ବିଜୟ ଭାବେ ବିବେଚନା କରାଯାଏ । ଏହି ଉପଲକ୍ଷେ ପ୍ରତିବର୍ଷ ରାବଣ ପୋଡି ଉତ୍ସବ ଅନୁଷ୍ଠିତ ହୋଇଥାଏ । ଏହି ଉତ୍ସବ ପାଳନ କରିବାର ମୁଖ୍ୟ ଉଦ୍ଦେଶ୍ୟ ହେଉଛି – ବ୍ୟକ୍ତି, ସମାଜ ଓ ରାଷ୍ଟ୍ର ମଧ୍ୟରେ ଲୁକ୍କାୟିତ ମନ୍ଦ ଭାବନା ତଥା ଶକ୍ତିକୁ ପରିହାର କରି ଏକ ଆଦର୍ଶ ସମାଜ ଗଠନ କରିବା ଏବଂ ଏଥିଲାଗି ଆଜିର ପବିତ୍ର ଦିବସରେ ଅଙ୍ଗୀକାରବଦ୍ଧ ହେବା । ଏହାଦ୍ଵାରା ଆମ ଦେଶରେ ଏକ ମହାନ ପରମ୍ପରା ଓ ଆଦର୍ଶ ସୃଷ୍ଟି ହେଇପାରିବ । ପ୍ରଧାନମନ୍ତ୍ରୀ ଶ୍ରୀ ମୋଦୀ କହିଥିଲେ ଯେ ଆତଙ୍କବାଦ ସମଗ୍ର ମାନବ ସମାଜର ଶତ୍ରୁ । ମର୍ଯ୍ୟାଦାପୁରୁଷ ଶ୍ରୀରାମ ହେଉଛନ୍ତି ତ୍ୟାଗ, ନିଷ୍ଠା, ଆଦର୍ଶ ଓ ସମର୍ପଣର ମୂର୍ତ୍ତିମନ୍ତ ପ୍ରତୀକ । ସେ କହିଥିଲେ ଯେ ରାମାୟଣରେ ଜଟାୟୁ ଚରିତ୍ରର ବର୍ଣ୍ଣନା ରହିଛି । ଜଟାୟୁ ସେତେବେଳେ ରାବଣର ଆତଙ୍କବାଦ ବିରୁଦ୍ଧରେ ନିର୍ଭୀକ ଭାବେ ସଂଗ୍ରାମ କରି ଅନାବିଳ ତ୍ୟାଗ ଓ ଅଦମ୍ୟ ସାହସର ପରିଚୟ ଓ ପରମ୍ପରା ସୃଷ୍ଟି କରିପାରିଥିଲା । ଆଜି ଆମେ 125 କୋଟି ଭାରତୀୟ ସେହି ପଥକୁ ଆପଣେଇ ଆତଙ୍କବାଦ ବିରୁଦ୍ଧରେ ସଂଗ୍ରାମ କରିବାର ବେଳ ଆସିଛି । ଆମେ ପ୍ରତ୍ୟେକ ବ୍ୟକ୍ତି ଯଦି ସଦାସର୍ବଦା ଜାଗ୍ରତ ରହିବା ତା’ହେଲେ ଆତଙ୍କବାଦୀଙ୍କ ମନ୍ଦ ଉଦ୍ଦେଶ୍ୟକୁ ପଣ୍ଡ କରିଦେଇପାରିବା । ବିଶ୍ଵବାସୀ ଏବେ ମିଳିତ ଭାବେ ମାନବିକତାକୁ ଆଧାର କରି ଆତଙ୍କବାଦ ବିରୁଦ୍ଧରେ ସ୍ଵର ଉତ୍ତୋଳନ କରିବା ଆରମ୍ଭ କରିଦେଇଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଯେଉଁମାନେ ଆତଙ୍କବାଦ ପାଇଁ ଅଭୟାରଣ୍ୟ ସୃଷ୍ଟି କରିଛନ୍ତି ସେମାନେ ମଧ୍ୟ ଆଉ ବର୍ତ୍ତି ଯାଇ ପାରିବେ ନାହିଁ । ସେ କହିଥିଲେ ଯେ ଆଜି ମଧ୍ୟ ଆନ୍ତର୍ଜାତିକ କନ୍ୟା ଦିବସ ପାଳନ କରାଯାଉଛି । ମାତୃ ଗର୍ଭରେ କନ୍ୟାଭୃଣ ହତ୍ୟା ଭଳି ଘୃଣ୍ୟ କାର୍ଯ୍ୟକୁ ପ୍ରତ୍ୟେକ ବ୍ୟକ୍ତି ପରିହାର କରିବା ଲାଗି ସଙ୍କଳ୍ପବଦ୍ଧ ହେବାକୁ ପ୍ରଧାନମନ୍ତ୍ରୀ ଏହି ଅବସରରେ ଆହ୍ଵାନ ଦେଇଥିଲେ ।
ସଶସ୍ତ୍ର ସୀମା ବଳର ନିର୍ବାହୀ ଅଧିକାରୀମାନଙ୍କୁ କେନ୍ଦ୍ରୀୟ ଗ୍ରୁପ ‘ଏ’ ସେବା ଏବଂ କ୍ୟାଡର ପ୍ରଦାନ କରାଯିବା ପ୍ରସ୍ତାବକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ସଶସ୍ତ୍ର ସୀମା ବଳର ନିର୍ବାହୀ ଅଧିକାରୀମାନଙ୍କୁ ଗ୍ରୁପ ‘ଏ’ ସେବା ଏବଂ କ୍ୟାଡର ପ୍ରଦାନ କରାଯିବା ପ୍ରସ୍ତାବକୁ ମଞ୍ଜୁରି ମିଳିଛି । ଏହା ଅଧୀନରେ କମାଣ୍ଡେଣ୍ଟଙ୍କ ଠାରୁ ଆରମ୍ଭ କରି ମହାନିରୀକ୍ଷକ ସ୍ତରର ମୋଟ 19ଟି ପଦବୀ ସୃଷ୍ଟି କରାଯିବା ଲାଗି ଗ୍ରୁପ ‘ଏ’ ବର୍ଗର ସମୀକ୍ଷା ସାମିଲ ରହିଛି । ଏହାଦ୍ୱାରା ସଶସ୍ତ୍ର ସୀମା ବଳର ପରିଚାଳନା ଏବଂ ପ୍ରଶାସନିକ କ୍ଷମତାରେ ବୃଦ୍ଧି ଘଟି ପାରିବ । ବର୍ତ୍ତମାନର ଗ୍ରୁପ ‘ଏ’ ପଦବୀଗୁଡ଼ିକୁ 1253ରୁ ବଢ଼ାଇ 1272 କରାଯାଉଛି । ଏହାର ବିବରଣୀ ନିମ୍ନ ପ୍ରକାର ଅଟେ- ମହାନିରୀକ୍ଷକ (ଏସଏଜି ସ୍ତର) ପାଇଁ 2 ଟି ପଦବୀ ବୃଦ୍ଧି ଉପ-ମହାନିରୀକ୍ଷକ/କମାଣ୍ଡେଣ୍ଟ(ଜେଏଜି ସ୍ତର) ପାଇଁ ମୋଟ 11ଟି ପଦବୀ ବୃଦ୍ଧି ଉପ-କମାଣ୍ଡେଣ୍ଟ (ଏସଟିଏସ ସ୍ତର) ପାଇଁ 2ଟି ପଦବୀ ବୃଦ୍ଧି ସହାୟକ କମାଣ୍ଡେଣ୍ଟ (ଜେଟିଏସ ସ୍ତର) ପାଇଁ 4ଟି ପଦବୀ ବୃଦ୍ଧି ସୂଚନାଯୋଗ୍ୟ ଯେ ସୀମାବର୍ତ୍ତୀ କ୍ଷେତ୍ରର ସୁରକ୍ଷା, ଜାତୀୟ ଭାବନାକୁ ପ୍ରୋତ୍ସାହନ ଦେବା ଏବଂ ଏହି କ୍ଷେତ୍ରରେ ସୁରକ୍ଷା ପରିବେଶର ବୃଦ୍ଧି ଲାଗି ସଶସ୍ତ୍ର ସୀମା ବଳ 1963ରେ ଗଠନ କରାଯାଇଥିଲା ।
ଷ୍ଟକ ଏକ୍ସଚେଞ୍ଜଗୁଡିକରେ 5 ରୁ 15% ବିଦେଶୀ ପୁଞ୍ଜି ନିବେଶ ପ୍ରସ୍ତାବକୁ କେବିନେଟ ମଞ୍ଜୁରି

ଭାରତୀୟ ଷ୍ଟକ ଏକ୍ସଚେଞ୍ଜଗୁଡିକରେ ବିଦେଶୀ ଅଂଶଧନ ସୀମାକୁ 5 ରୁ 15 ପ୍ରତିଶତକୁ ବୃଦ୍ଧି କରିବା ନିମନ୍ତେ ସରକାର ସିଦ୍ଧାନ୍ତ ଗ୍ରହଣ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବୁଧବାର (27.07.2016) ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଏହି ନିଷ୍ପତ୍ତି ନିଆଯାଇଛି । ଷ୍ଟକ ଏକ୍ସଚେଞ୍ଜ, ଡିପୋଜିଟାରୀ, ବ୍ୟାଙ୍କିଂ କମ୍ପାନୀ, ବୀମା କମ୍ପାନୀ, Commodity Derivative ଏକ୍ସଚେଞ୍ଜ ଲାଗି ଏହା ପ୍ରଯୁଜ୍ୟ । ସେହିଭଳି ଷ୍ଟକ ଏକ୍ସଚେଞ୍ଜର ପରୋକ୍ଷ ବଜାର ବ୍ୟତୀତ ପ୍ରାଥମିକ ଆବଣ୍ଟନ ମାଧ୍ୟମରେ ବିଦେଶୀ ପୋର୍ଟଫୋଲିଓ ନିବେଶକ ଅଂଶଧନ ଗ୍ରହଣ ପାଇଁ ମଧ୍ୟ ଅନୁମତି ପ୍ରଦାନ କରିଛି । ଏହାଦ୍ୱାରା ଭାରତୀୟ ଷ୍ଟକ ଏକ୍ସଚେଞ୍ଜଗୁଡିକ ବିଶ୍ୱବଜାରର ପ୍ରତିଯୋଗିତାକୁ ସାମ୍ନା କରିବାରେ ସହାୟକ ହେବ । ପୁନଶ୍ଚ ଅତ୍ୟାଧୁନିକ ପ୍ରଯୁକ୍ତି ଓ ବୈଶ୍ୱିକ ଶ୍ରେଷ୍ଠ ପଦ୍ଧତି ଅବଲମ୍ବନ ପାଇଁ ମଧ୍ୟ ଏହା ପଥ ପରିଷ୍କାର କରିବ । ତଦ୍ୱାରା ଭାରତୀୟ ପୁଞ୍ଜି ବଜାରର ସାମଗ୍ରୀକ ବିକାଶ ଓ ପ୍ରସାର ସହଜସାଧ୍ୟ ହେବ । ଅର୍ଥମନ୍ତ୍ରୀ ଅରୁଣ ଜେଟଲୀ ଚଳିତ ବର୍ଷ ବଜେଟ୍ ଅଭିଭାଷଣରେ ଦେଇଥିବା ପ୍ରତିଶ୍ରୁତିର ଏହା ଅଂଶବିଶେଷ । ପ୍ରତ୍ୟକ୍ଷ ବିଦେଶୀ ପୁଞ୍ଜି ନିବେଶ(FDI) ନୀତିରେ ସରକାର ଆବଶ୍ୟକ ପରିବର୍ତ୍ତନ ସକାଶେ ପ୍ରତିଶ୍ରୁତିବଦ୍ଧ ।
ଉସ୍ତାଦ ହୁସେନ ସଇଦୁଦ୍ଦିନ ଡଗରଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପ୍ରଖ୍ୟାତ ହିନ୍ଦୁସ୍ତାନୀ ଶାସ୍ତ୍ରୀୟ ଗାୟକ ଉସ୍ତାଦ ହୁସେନ ସଇଦୁଦ୍ଦିନ ଡଗରଙ୍କ ବିୟୋଗରେ ଶୋକ ପ୍ରକାଶ କରିଛନ୍ତି । “ଉସ୍ତାଦ ହୁସେନ ସଇଦୁଦ୍ଦିନ ଡଗରଙ୍କ ବିୟୋଗ ଏକ ଦୁଃଖଦ ଘଟଣା । ହିନ୍ଦୁସ୍ତାନୀ ଶାସ୍ତ୍ରୀୟ ସଙ୍ଗୀତକୁ ତାଙ୍କର ଅବଦାନ ପିଢ଼ି ପରେ ପିଢ଼ି ସବୁବେଳେ ସ୍ମରଣ କରୁଥିବେ । ସଙ୍ଗୀତପ୍ରେମୀମାନଙ୍କ ପାଇଁ ଉସ୍ତାଦ ହୁସେନ ସଇଦୁଦ୍ଦିନ ଡଗର ପ୍ରେରଣାର ଉତ୍ସ ଥିଲେ ଏବଂ ତାଙ୍କ ସଙ୍ଗୀତର ମୁର୍ଚ୍ଛନାରେ ଭାରତ ଏବଂ ବିଶ୍ୱର ଅନେକ ଜନସାଧାରଣ ଅଭିଭୂତ ହୋଇଥିଲେ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
କ୍ୱାଲକମ୍ ର ସିଇଓ ଶ୍ରୀ କ୍ରିଷ୍ଟିଆନୋ ଆମୋନଙ୍କ ସହିତ ପ୍ରଧାନମନ୍ତ୍ରୀଙ୍କ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି କ୍ୱାଲକମର ସିଇଓ ଶ୍ରୀ କ୍ରିଷ୍ଟିଆନୋ ଆମୋନଙ୍କୁ ସାକ୍ଷାତ କରିଛନ୍ତି ଏହି ବୈଠକରେ ସେମାନେ ଭାରତର ଟେଲିକମ୍ ଏବଂ ଇଲେକ୍ଟ୍ରୋନିକ୍ସ କ୍ଷେତ୍ରରେ ପୁଞ୍ଜି ନିବେଶ ପାଇଁ ଦିଆଯାଉଥିବା ସୁବିଧା ସୁଯୋଗ ବିଷୟରେ ଆଲୋଚନା କରିଥିଲେ । ଏଥିରେ ଇଲେକ୍ଟ୍ରୋନିକ୍ସ ସିଷ୍ଟମ ଡିଜାଇନ୍ ଏବଂ ଉତ୍ପାଦନ (ଇଏସ୍‍ଡିଏମ୍‍) ପାଇଁ ନିକଟରେ ଆରମ୍ଭ ହୋଇଥିବା ଉତ୍ପାଦନ ଭିତ୍ତିକ ପ୍ରୋତ୍ସାହନ ଯୋଜନା (ପିଏଲଆଇ) ଏବଂ ଭାରତରେ ସେମିକଣ୍ଡକ୍ଟର ଯୋଗାଣ ଶୃଙ୍ଖଳାର ବିକାଶ ଅନ୍ତର୍ଭୁକ୍ତ । ଭାରତରେ ସ୍ଥାନୀୟ ଇନୋଭେସନ୍ ଇକୋସିଷ୍ଟମ୍ ଗଠନ ପାଇଁ ରଣନୀତି ଉପରେ ମଧ୍ୟ ଆଲୋଚନା କରାଯାଇଥିଲା ।
ଲୋକମାନ୍ୟ ତିଲକଙ୍କୁ ତାଙ୍କ ଜୟନ୍ତୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ମହାନ ଲୋକମାନ୍ୟ ତିଲକଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଜଣାଇଛନ୍ତି । ଏକାଧିକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; ‘ଲୋକମାନ୍ୟ ତିଲକଙ୍କ ନିକଟରେ ତାଙ୍କ ଜୟନ୍ତୀରେ ମୁଁ ନତମସ୍ତକ ହେଉଛି । ତାଙ୍କ ଚିନ୍ତାଧାରା ଓ ନୀତି ପୂର୍ବ ଅପେକ୍ଷା ବର୍ତ୍ତମାନ ସ୍ଥିତିରେ ବେଶୀ ଗୁରୁତ୍ୱ ବହନ କରେ, ଯେତେବେଳେ କି ୧୩୦ କୋଟି ଭାରତୀୟ ଏକ ଆତ୍ମନିର୍ଭର ଭାରତ ଗଠନର ନିଷ୍ପତ୍ତି ନେଇଛନ୍ତି, ଯାହାକି ଅର୍ଥନୈତିକ ଦୃଷ୍ଟିରୁ ସମୃଦ୍ଧ ଏବଂ ସାମାଜିକ ଭାବେ ପ୍ରଗତିଶୀଳ । ଲୋକମାନ୍ୟ ତିଲକ ଭାରତୀୟ ମୂଲ୍ୟବୋଧ ଓ ପ୍ରକୃତିର ଦୃଢ଼ ବିଶ୍ୱାସୀ ଥିଲେ । ଶିକ୍ଷା ଓ ମହିଳା ସଶକ୍ତିକରଣ ଦିଗରେ ତାଙ୍କ ମତ ଅନେକଙ୍କୁ ପ୍ରୋତ୍ସାହିତ କରେ । ସେ ଜଣେ ସଂସ୍ଥାନ ନିର୍ମାତା ଥିଲେ ଏବଂ ଅନେକ ଉଚ୍ଚମାନର ସଂସ୍ଥାନର ପୋଷଣ କରିଥିଲେ ଯାହାକି ବହୁବର୍ଷ ଧରି ଅଗ୍ରଣୀ ହୋଇପାରିଛି ।’
ଶ୍ରୀଲଙ୍କା ବନ୍ୟା, ଭୂସ୍ଖଳନରେ ଧନଜୀବନ ହାନି ଯୋଗୁଁ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରୀଲଙ୍କାରେ ବନ୍ୟା ଓ ଭୂସ୍ଖଳନ ହେତୁ ଘଟିଥିବା ଧନ ଜୀବନ ହାନିରେ ଗଭୀର ଦୁଃଖ ଓ ଶୋକ ପ୍ରକଟ କରିଛନ୍ତି । ‘‘ଶ୍ରୀଲଙ୍କାରେ ବନ୍ୟା ଓ ଭୂସ୍ଖଳନ ଯୋଗୁଁ ଅନେକ ଧନ ଜୀବନ ହାନି ହୋଇଥିବାରୁ ଭାରତ ଏଥିରେ ଗଭୀର ଶୋକ ପ୍ରକାଶ କରୁଛି । ଏହି ଦୁଃଖଦ ମୂହୁର୍ତ୍ତରେ ଭାରତ ଶ୍ରୀଲଙ୍କାର ଭାଇ, ଭଉଣୀମାନଙ୍କ ସହିତ ଛିଡା ହୋଇଛି । ଋିଲିଫ ସାମଗ୍ରୀ ସହିତ ଆମର ଜାହାଜଗୁଡିକୁ ପଠାଯାଉଛି । ପ୍ରଥମ ରିଲିଫ ଜାହାଜ ଆସନ୍ତା କାଲି ସକାଳେ କଲମ୍ବୋରେ ପହଂଚିବ । ଦ୍ୱିତୀୟ ଜାହାଜ ମଧ୍ୟ ରବିବାର ଦିନ ପହଂଚିବ । ଆହୁରୀ ଅଧିକ ସାହାଯ୍ୟ ଯୋଗାଣ ପ୍ରକ୍ରିୟା ଜାରୀ ରହିଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଜନ୍ମଦିନ ଶୁଭେଚ୍ଛା ଜଣାଇଥିବା ରାଷ୍ଟ୍ରପତି, ଉପରାଷ୍ଟ୍ରପତି ଓ ଅନ୍ୟ ବିଶ୍ୱ ନେତାଙ୍କୁ କୃତଜ୍ଞତା ଜଣାଇଲେ ପ୍ରଧାନମନ୍ତ୍ରୀ

ଜନ୍ମଦିନ ଶୁଭେଚ୍ଛା ଜଣାଇଥିବା ରାଷ୍ଟ୍ରପତି, ଉପରାଷ୍ଟ୍ରପତି ଓ ଅନ୍ୟ ବିଶ୍ୱ ନେତାଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କୃତଜ୍ଞତା ଜଣାଇଛନ୍ତି । ରାଷ୍ଟ୍ରପତିଙ୍କ ଟ୍ୱିଟର ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ କହିଛନ୍ତି; “ମାନନୀୟ ରାଷ୍ଟ୍ରପତି ମହୋଦୟ, ଆପଣଙ୍କର ଏହି ଅମୂଲ୍ୟ ଶୁଭେଚ୍ଛା ବାର୍ତ୍ତା ପାଇଁ ହୃଦୟରୁ ସମ୍ମାନ ଜଣାଉଛି ।” ଉପରାଷ୍ଟ୍ରପତିଙ୍କ ଟ୍ୱିଟର ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ କହିଛନ୍ତି; “ଚିନ୍ତାଶୀଳ ଶୁଭେଚ୍ଛା ପାଇଁ ଧନ୍ୟବାଦ ଉପରାଷ୍ଟ୍ରପତି @ଏମଭେଙ୍କିଆନାଇଡୁ ଗାରୁ ।” ଶ୍ରୀଲଙ୍କା ରାଷ୍ଟ୍ରପତିଙ୍କ ଟ୍ୱିଟର ଉତ୍ତର ଦେଇ ପ୍ରଧାନମନ୍ତ୍ରୀ କହିଛନ୍ତି; “ଶୁଭେଚ୍ଛା ପାଇଁ ଧନ୍ୟବାଦ ରାଷ୍ଟ୍ରପତି @ଗୋଟବାୟାଆର ।” ନେପାଳ ପ୍ରଧାନମନ୍ତ୍ରୀଙ୍କ ଟ୍ୱିଟର ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ କହିଛନ୍ତି; “ଆପଣଙ୍କ ଶୁଭେଚ୍ଛା ପାଇଁ ଧନ୍ୟବାଦ ଜଣାଉଛି ପିଏମ @ଶେରବିଦେଉବା ।” ଶ୍ରୀଲଙ୍କା ପ୍ରଧାନମନ୍ତ୍ରୀଙ୍କ ଟ୍ୱିଟର ଉତ୍ତର ଦେଇ ପ୍ରଧାନମନ୍ତ୍ରୀ କହିଛନ୍ତି; “ଶୁଭେଚ୍ଛା ପାଇଁ ଧନ୍ୟବାଦ ବନ୍ଧୁ, ପିଏମ ରାଜପକ୍ଷ ।” ଡୋମିନିକା ପ୍ରଧାନମନ୍ତ୍ରୀଙ୍କ ଟ୍ୱିଟର ଉତ୍ତର ଦେଇ ପ୍ରଧାନମନ୍ତ୍ରୀ କହିଛନ୍ତି; “ଆପଣଙ୍କ ଶୁଭେଚ୍ଛା ପାଇ ବେଶ କୃତଜ୍ଞ, ପିଏମ @ଏସକେରିଟଆର ।” ନେପାଳ ପୂର୍ବତନ ପ୍ରଧାନମନ୍ତ୍ରୀଙ୍କ ଟ୍ୱିଟର ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ କହିଛନ୍ତି; “ଧନ୍ୟବାଦ, ଶ୍ରୀ @କେପିଶର୍ମାଓଲି ।”
ଗୁଆହାଟୀର ଲୋକପ୍ରିୟ ଗୋପୀନାଥ ବର୍ଦ୍ଦୋଳୋଇ ଆନ୍ତର୍ଜାତିକ  ବିମାନବନ୍ଦରରେ କ୍ଷୟଶୀଳ ସାମଗ୍ରୀ କେନ୍ଦ୍ର ନିର୍ମାଣ ଲାଗି ଆସାମ ଶିଳ୍ପ ବିକାଶ ନିଗମକୁ ଭାରତୀୟ ବିମାନବନ୍ଦର ପ୍ରାଧିକରଣର ଜମି ଲିଜ ପ୍ରସ୍ତାବ କେବିନେଟରେ ଅନୁମୋଦନ

ଗୁଆହାଟୀର ଲୋକପ୍ରିୟ ଗୋପୀନାଥ ବର୍ଦ୍ଦୋଳୋଇ ଅନ୍ତରାଷ୍ଟ୍ରୀୟ ବିମାନବନ୍ଦରର ସଂପ୍ରସାରଣ ଏବଂ ଏକ କ୍ଷୟଶୀଳ ଦ୍ରବ୍ୟ ପଣ୍ୟାଗାର ନିର୍ମାଣ ସକାଶେ ଭାରତୀୟ ବିମାନ ବନ୍ଦର ପ୍ରାଧିକରଣ ଆସାମ ଶିଳ୍ପ ବିକାଶ ନିଗମକୁ ଜମି ଯୋଗାଇଦେବ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଏହି ପ୍ରସ୍ତାବକୁ ମଞ୍ଜୁରି ମିଳିଛି । ଏହି ପଣ୍ୟାଗାର ନିର୍ମାଣ ଲାଗି ଭାରତୀୟ ବିମାନ ବନ୍ଦର ପ୍ରାଧିକରଣ ଆସାମ ଶିଳ୍ପ ବିକାଶ ନିଗମକୁ ମୋଟ 4050 ବର୍ଗ ମିଟର ଜମି ଯୋଗାଇଦେବ । ସେଠାରେ ସେଣ୍ଟର ଫର ପେରିସେବଲ କାର୍ଗୋ (CPC) ପ୍ରତିଷ୍ଠା କରାଯିବ ଏବଂ ଭବିଷ୍ୟତରେ ଏହି ବିମାନ ବନ୍ଦରର ସଂପ୍ରସାରଣ ମଧ୍ୟ ହୋଇପାରିବ । ବର୍ଷକୁ ସାଙ୍କେତିକ ଭାବେ ଏକ ଟଙ୍କା ମୂଲ୍ୟରେ 7 ବର୍ଷ ପାଇଁ ଏହି ଜମି ଲିଜ୍ ରାଜିନାମା ସ୍ୱାକ୍ଷରିତ ହେବ । ଲିଜ୍ ଅବଧି ଶେଷ ହେବାପରେ AAIର ପ୍ରଚଳିତ ନୀତି ଅନୁସାରେ ଏହାର ଅବଧିକୁ ପୁନଃବୃଦ୍ଧି କରାଯିବ ।
ଜର୍ମାନୀରେ ଥିବା ଭାରତୀୟ ସମ୍ପ୍ରଦାୟ ସହିତ ଆଲୋଚନା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ଲିନର ଥିଏଟର ଏମ୍ ପୋଟସଡାମର୍ ପ୍ଲାଟଜରେ ଭାରତୀୟ ସମ୍ପ୍ରଦାୟକୁ ସମ୍ବୋଧିତ ସହ ସେମାନଙ୍କ ସହିତ ଆଲୋଚନା କରିଛନ୍ତି । ଏହି କାର୍ଯ୍ୟକ୍ରମରେ ୧୬୦୦ରୁ ଅଧିକ ଜର୍ମାନୀରେ ଥିବା ଭାରତୀୟ ଛାତ୍ର, ଗବେଷକ ଏବଂ ବୃତ୍ତିଧାନରୀମାନେ ଅଂଶଗ୍ରହଣ କରିଥିଲେ । ଜର୍ମାନୀର ଅର୍ଥନୀତି ଏବଂ ସମାଜରେ ସେମାନଙ୍କର ଅବଦାନକୁ ପ୍ରଧାନମନ୍ତ୍ରୀ ଉଲ୍ଲେଖ କରିଛନ୍ତି ଏବଂ ବିଶ୍ୱ ସ୍ତରରେ ଭାରତୀୟ ଉତ୍ପାଦକୁ ପ୍ରୋତ୍ସାହିତ କରି ଭାରତର “ଭୋକାଲ୍ ଫର୍ ଲୋକାଲ୍‌” ପଦକ୍ଷେପରେ ଯୋଗଦାନ ଲାଗି ସେମାନଙ୍କୁ ଉତ୍ସାହିତ କରିଛନ୍ତି ।
ନାନାଜୀ ଦେଶମୁଖଙ୍କ ଜନ୍ମ ଶତବାର୍ଷିକୀ ଉଦ୍ଘାଟନୀ ସମାରୋହରେ ଯୋଗଦେବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତା ଅକ୍ଟୋବର 11, 2017ରେ ନୂଆଦିଲ୍ଲୀର ପୁସା IARI ଠାରେ ନାନାଜୀ ଦେଶମୁଖଙ୍କ ଜନ୍ମ ଶତବାର୍ଷିକୀ ଉଦ୍ଘାଟନୀ ସମାରୋହରେ ଯୋଗଦେବେ । ଏହି ଅବସରରେ ପ୍ରଧାନମନ୍ତ୍ରୀ “ପ୍ରଯୁକ୍ତି ଏବଂ ଗ୍ରାମୀଣ ଜୀବନ” ଆଧାରିତ ପ୍ରଦର୍ଶନୀ ବୁଲି ଦେଖିବେ । ଏହି ସମ୍ମିଳନୀରେ ଶତାଧିକ ଉତ୍ତମ କାର୍ଯ୍ୟପଦ୍ଧତି ଓ ପ୍ରୟୋଗ ପ୍ରଦର୍ଶିତ ହେବ । ପ୍ରଧାନମନ୍ତ୍ରୀ ସମାବେଶ କାଳରେ ଗ୍ରାମୀଣ ନବସୃଜନକାରୀଙ୍କ ସହିତ ମତ ବିନିମୟ କରିବେ । ସେଠାରେ ସେ ନାନାଜୀ ଦେଶମୁଖ ଏବଂ ଲୋକନାୟକ ଜୟପ୍ରକାଶ ନାରାୟଣଙ୍କ ପ୍ରତି ପୁଷ୍ପମାଲ୍ୟ ଅର୍ପଣ ପୂର୍ବକ ଶ୍ରଦ୍ଧାଞ୍ଜଳି ଜ୍ଞାପନ କରିବେ । ପ୍ରଧାନମନ୍ତ୍ରୀ ସମାରୋହରେ ନାନାଜୀ ଦେଶମୁଖଙ୍କ ଉଦ୍ଦେଶ୍ୟରେ ଏକ ସ୍ମାରକୀ ଡାକ ଟିକଟ ଉନ୍ମୋଚନ କରିବେ । ଜିଲ୍ଲାସ୍ତରୀୟ ଉନ୍ନତିମୂଳକ କାର୍ଯ୍ୟର ସହଯୋଗ ଏବଂ ତଦାରଖ ଲାଗି ଏକ ପୋର୍ଟାଲ ମଧ୍ୟ ଉନ୍ମୋଚନ ହେବ । ପ୍ରଧାନମନ୍ତ୍ରୀ ସମାବେଶ ଅବସରରେ ଗ୍ରାମ ସମ୍ବାଦ ଆପ୍ ର ଶୁଭାରମ୍ଭ କରିବେ । ଗ୍ରାମ ପଞ୍ଚାୟତ ସ୍ତରରେ ଗ୍ରାମ୍ୟ ବିକାଶ କାର୍ଯ୍ୟର ପ୍ରଗତି ସମ୍ପର୍କରେ ସମସ୍ତ ତଥ୍ୟ ଏହି ଆପ୍ ଜରିଆରେ ଉପଲବ୍ଧ ହେବ । ସୂଚନାରୁ ସଶକ୍ତିକରଣ ବିଷୟବସ୍ତୁ ଉପରେ ଆଧାର କରି ଏହି ଆପ୍ ପ୍ରସ୍ତୁତ କରାଯାଇଛି । ପ୍ରଧାନମନ୍ତ୍ରୀ ଭାରତୀୟ କୃଷି ଗବେଷଣା ପରିଷଦରେ ଏକ ଫେନୋମିକ୍ସ ପ୍ଳାଣ୍ଟକୁ ମଧ୍ୟ ଉଦ୍ଘାଟନ କରିବେ । ପରିଶେଷରେ ସ୍ଵୟଂ ସହାୟକ ଗୋଷ୍ଠୀ ଓ ପଞ୍ଚାୟତ ପ୍ରତିନିଧି, ଜଳସଂରକ୍ଷଣ କ୍ଷେତ୍ରରେ କାର୍ଯ୍ୟ କରୁଥିବା ନବସୃଜନକାରୀ ଏବଂ ପ୍ରଧାନମନ୍ତ୍ରୀ ଆବାସ ଯୋଜନାର ହିତାଧିକାରୀଙ୍କ ସମେତ ପ୍ରାୟ 10,000 ଲୋକଙ୍କୁ ପ୍ରଧାନମନ୍ତ୍ରୀ ସମ୍ବୋଧିତ କରିବାର କାର୍ଯ୍ୟକ୍ରମ ରହିଛି ।
ଜାତୀୟ ଚିକିତ୍ସା ଆୟୋଗ (ଏନଏମସି) ଅଧିନିୟମରେ ସଂଶୋଧନକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଜାତୀୟ ଚିକିତ୍ସା ଆୟୋଗ (ଏନଏମସି) ଅଧିନିୟମରେ ସଂଶୋଧନ ପ୍ରସ୍ତାବକୁ ମଞ୍ଜୁରି ମିଳିଛି । ଅଧିନିୟମରେ ଏହି ସଂଶୋଧନ, ଲୋକସଭାରେ ଏହାର ବିବେଚନା ପାଇଁ 2 ଜାନୁଆରୀ 2018ରେ ଆଗତ କରିବା ଏବଂ ଏହାପରେ ବିଭାଗ ସହ ସମ୍ପୃକ୍ତ ସଂସଦୀୟ ସମିତିର ବିବେଚନା କରିବା ଲାଗି ପଠାଇବାର ପୃଷ୍ଠଭୂମି ଉପରେ କରାଯାଇଛି । ସରକାର 20 ମାର୍ଚ୍ଚ 2018ରେ ସଂସଦୀୟ ସମିତି ଦ୍ୱାରା ଉପସ୍ଥାପିତ ରିପୋର୍ଟରେ ହୋଇଥିବା ସୁପାରିସ ଏବଂ ଡାକ୍ତରୀ ଛାତ୍ର ଓ ଡାକ୍ତରୀ ପେଶା ସହ ଜଡ଼ିତ ଲୋକମାନଙ୍କ ଦ୍ୱାରା ଦିଆଯାଇଥିବା ମତ/ପରାମର୍ଶ ଉପରେ ବିଚାର କରିଛନ୍ତି । ବିବରଣୀ ସଂଶୋଧନ ନିମ୍ନ ପ୍ରକାରରେ-
ପ୍ରଧାନମନ୍ତ୍ରୀଙ୍କୁ ଭେଟିଲେ ଚଳଚ୍ଚିତ୍ର ଓ ମନୋରଞ୍ଜନ ଜଗତର ପ୍ରତିନିଧି

ଆଜି ମୁମ୍ବାଇରେ ଚଳଚ୍ଚିତ୍ର ଏବଂ ମନୋରଞ୍ଜନ ଜଗତର ଏକ ପ୍ରତିନିଧି ମଣ୍ଡଳୀ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ଏହି ପ୍ରତିନିଧି ଦଳରେ ମନୋରଞ୍ଜନ ଜଗତର ପ୍ରଯୋଜକ ଏବଂ କମ୍ପାନୀଗୁଡ଼ିକର ସିଇଓମାନେ ଉପସ୍ଥିତ ଥିଲେ । ନିକଟ ଭବିଷ୍ୟତରେ ଭାରତକୁ 5 ଟ୍ରିଲିୟନ ଡଲାର ଅର୍ଥବ୍ୟବସ୍ଥାରେ ପରିଣତ କରିବା ଲାଗି ପ୍ରଧାନମନ୍ତ୍ରୀଙ୍କ ସଂକଳ୍ପ ପ୍ରତି ଏହି ପ୍ରତିନିଧି ଦଳ ଦୃଢ଼ ସମର୍ଥନ ବ୍ୟକ୍ତ କରିଥିଲା । ଭାରତରେ ଗଣମାଧ୍ୟମ ଏବଂ ମନୋରଞ୍ଜନ ଜଗତରେ ରହିଥିବା ବ୍ୟାପକ ଅଭିବୃଦ୍ଧି ସମ୍ଭାବନା ଉପରେ ସେମାନେ ଆଲୋକପାତ କରିଥିଲେ ଏବଂ କହିଥିଲେ ଯେ ଏହି ଲକ୍ଷ୍ୟ ହାସଲ ଦିଗରେ ସେମାନେ ଗୁରୁତ୍ୱପୂର୍ଣ୍ଣ ଢଙ୍ଗରେ ଯୋଗଦାନ କରିପାରିବ । ଭାରତରେ ମନୋରଞ୍ଜନ ଶିଳ୍ପ ପାଇଁ ନିମ୍ନ ଏବଂ ସମାନ ଜିଏସଟି ଦର ନିର୍ଦ୍ଧାରଣ ପାଇଁ ଦାବି କରିଥିଲେ । ବିଭିନ୍ନ ପଦକ୍ଷେପ ଏବଂ ସକ୍ରିୟ ଆଭିମୁଖ୍ୟ ଜରିଆରେ ମୁମ୍ବାଇକୁ ବିଶ୍ୱ ମନୋରଞ୍ଜନ ଜଗତର ରାଜଧାନୀ ଭାବେ ବିକଶିତ କରିବା ଲାଗି ପ୍ରତିନିଧି ଦଳର ସଦସ୍ୟମାନେ ମତବ୍ୟକ୍ତ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଭାରତୀୟ ମନୋରଞ୍ଜନ ଜଗତ ସାରା ବିଶ୍ୱରେ ଅଶେଷ ଲୋକପ୍ରିୟତା ହାସଲ କରିଛି । ଏହି ଉଦ୍ୟୋଗ ବିଶ୍ୱରେ ଭାରତର ପ୍ରତିଷ୍ଠା ବୃଦ୍ଧି ଦିଗରେ ଗୁରୁତ୍ୱପୂର୍ଣ୍ଣ ଯୋଗଦାନ ଦେଉଛି । ସରକାର ଗଣମାଧ୍ୟମ ଏବଂ ମନୋରଞ୍ଜନ ଉଦ୍ୟୋଗ ପ୍ରତି ସହଯୋଗୀ ମନୋଭାବ ପୋଷଣ କରୁଛନ୍ତି ଏବଂ ଉପରୋକ୍ତ ପରାମର୍ଶଗୁଡ଼ିକୁ ସକାରାତ୍ମକ ଭାବେ ବିବେଚନା କରାଯିବ ବୋଲି ସେ ଆଶ୍ୱାସନା ଦେଇଥିଲେ । ଶ୍ରୀ ଅକ୍ଷୟ କୁମାର, ଶ୍ରୀ ଅଜୟ ଦେବଗନ, ଶ୍ରୀ ରାକେଶ ରୋଶନ, ଶ୍ରୀ ପ୍ରସୁନ ଯୋଶୀ, ଶ୍ରୀ କରନ ଜୋହର ଏବଂ ଶ୍ରୀ ସିଦ୍ଧାର୍ଥ ରୟ କପୁର ପ୍ରମୁଖ ଏହି ବୈଠକରେ ଉପସ୍ଥିତ ଥିଲେ ।
ନିରନ୍ତର ଓ ସ୍ମାର୍ଟ ସହରାଂଚଳ ବିକାଶ କ୍ଷେତ୍ରରେ ଭାରତ - ଡେନମାର୍କ ବୈଷୟିକ ସହଯୋଗ ବୁଝାମଣା ନେଇ ଅବଗତ ହେଲେ କ୍ୟାବିନେଟ

ନିରନ୍ତର ଏବଂ ସ୍ମାର୍ଟ ସହରାଂଚଳ ବିକାଶ କ୍ଷେତ୍ରରେ ବୈଷୟିକ ସହଯୋଗ ଲାଗି ଭାରତ ଏବଂ ଡେନମାର୍କ ମଧ୍ୟରେ ବୁଝାମଣା ବିଷୟରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଅବଗତ ହୋଇଛନ୍ତି । ଏହି ଏମଓୟୁର ଉଦ୍ଦେଶ୍ୟ ଜ୍ଞାନ, ସଂସ୍ଥାଗତ ସହଯୋଗ, ଗବେଷଣା ଏବଂ ବିକାଶ ତଥା ଏ ସଂକ୍ରାନ୍ତ ପ୍ରସଙ୍ଗରେ ବାଣିଜ୍ୟିକ ସମ୍ପର୍କର ବିନିମୟ ମାଧ୍ୟମରେ ପାରସ୍ପରିକ ଲାଭ ଆଧାରରେ ନିରନ୍ତର ଓ ସ୍ମାର୍ଟ ସହର ବିକାଶ କ୍ଷେତ୍ରରେ ଦ୍ୱିପାକ୍ଷିକ ସହଯୋଗକୁ ପ୍ରୋତ୍ସାହିତ କରିବା । ଏହାର ଅନ୍ତର୍ଗତ ସହଯୋଗ କ୍ଷେତ୍ର ଯେପରିକି ସ୍ମାର୍ଟ ସହର ସମାଧାନ, ଜୀବିକା, ଶସ୍ତା ଏବଂ ସମନ୍ୱିତ ସହରୀ ନିୟୋଜନ, ପୁନର୍ବିକାଶ ଏବଂ ଭୂମି ଉପଯୋଗ, ବର୍ଜ୍ୟରୁ ଶକ୍ତି ସମେତ କଠିନ ବର୍ଜ୍ୟବସ୍ତୁ ପରିଚାଳନା, ଶସ୍ତା ପରିବହନ ପ୍ରଣାଳୀ, ଜଳ ଏବଂ ସ୍ୱଚ୍ଛତା ପରିଚାଳନା, ଶକ୍ତି ଦକ୍ଷତା, ସମ୍ବଳର ଉପଯୋଗ ଏବଂ ଅନ୍ୟ ସମ୍ପୃକ୍ତ କ୍ଷେତ୍ର ଆଦିରେ ପାରସ୍ପରିକ ସହଯୋଗକୁ ବୃଦ୍ଧି କରିବାରେ ସହମତି ହୋଇଛି । କାର୍ଯ୍ୟାନ୍ୱୟନ ରଣନୀତି ଏହି ଏମଓୟୁ ଅଧୀନରେ ଭିତ୍ତିଭୂମି ସହଯୋଗ ନିମନ୍ତେ କାର୍ଯ୍ୟକ୍ରମର ରଣନୀତି ଏବଂ ଏକ ମିଳିତ କାର୍ଯ୍ୟକାରୀ ଗୋଷ୍ଠୀ ଗଠନ କରାଯିବ । ଅଂଶୀଦାରଙ୍କ ସହମତି ଦ୍ୱାରା ଭାରତ ଏବଂ ଡେନମାର୍କର ଏହି ମିଳିତ କାର୍ଯ୍ୟ ଦଳ ଏକ ନିର୍ଦ୍ଧାରିତ ସମୟ ବ୍ୟବଧାନରେ ବୈଠକ ଆୟୋଜନ କରିବେ । ପ୍ରମୁଖ ପ୍ରଭାବ ଏହି ବୁଝାମଣା ଜ୍ଞାପନ ଦ୍ୱାରା ଦୁଇ ଦେଶ ମଧ୍ୟରେ ନିରନ୍ତର ଏବଂ ସ୍ମାର୍ଟ ସହରାଂଚଳ ବିକାଶ କ୍ଷେତ୍ରରେ ଦ୍ୱିପାକ୍ଷିକ ସହଯୋଗ ବୃଦ୍ଧି କରିବାରେ ସହାୟତା ମିଳିବ । ହିତାଧିକାରୀ ଏହି ଏମଓୟୁ ଜରିଆରେ ଶକ୍ତି, ଶସ୍ତା ପରିବହନ ବ୍ୟବସ୍ଥା, ଜଳ ଏବଂ ସ୍ୱଚ୍ଛତା ପରିଚାଳନା, ଶକ୍ତି ଦକ୍ଷତା, ସମ୍ବଳ ସଂଗ୍ରହ ସହିତ କଠିନ ବର୍ଜ୍ୟ ପରିଚାଳନା ଭଳି କ୍ଷେତ୍ରରେ ନିଯୁକ୍ତି ସୁଯୋଗ ସୃଷ୍ଟି ହେବ ବୋଲି ଆଶା କରାଯାଉଛି ।
ବିଶ୍ୱକର୍ମା ଜୟନ୍ତୀ ଅବସରରେ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶ୍ୱକର୍ମା ଜୟନ୍ତୀ ଅବସରରେ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ସେ କହିଛନ୍ତି ଯେ ଅମୃତ କାଳ ସମୟରେ କୌଶଳ ଏବଂ କର୍ତ୍ତବ୍ୟ ମନୋଭାବ ଦେଶକୁ ନୂତନ ଶିଖରକୁ ନେଇଯିବ । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଭଗବାନ ବିଶ୍ୱକର୍ମା ଜୟନ୍ତୀ ଅବସରରେ ଦେଶବାସୀଙ୍କୁ ଅନନ୍ତ ଶୁଭେଚ୍ଛା । ଏହି ଅବସରରେ ନବନିର୍ମାଣ ଓ ନବସୃଜନ ସହିତ ସମସ୍ତ ପ୍ରକାର ରଚନାତ୍ମକ କାର୍ଯ୍ୟରେ ଜଡିତ କର୍ମଚାରୀଙ୍କୁ ମୋର ହାର୍ଦ୍ଦିକ ଅଭିନନ୍ଦନ । ଆପଣଙ୍କର କୌଶଳ ଏବଂ କର୍ତ୍ତବ୍ୟବୋଧ ଅମୃତ କାଳରେ ଦେଶକୁ ନୂତନ ଶିଖରକୁ ନେଇ ଯିବ ।”
ପ୍ରଧାନମନ୍ତ୍ରୀ ପଣ୍ଡିତ ଦୀନଦୟାଲ ଉପାଧ୍ୟାୟଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପଣ୍ଡିତ ଦୀନଦୟାଲ ଉପାଧ୍ୟାୟ ଜୀଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; ସାମଗ୍ରିକ ମାନବ ଦର୍ଶନର ପ୍ରଣେତା ପଣ୍ଡିତ ଦୀନଦୟାଲ ଉପାଧ୍ୟାୟ ଜୀଙ୍କୁ ତାଙ୍କ ଜନ୍ମ ବାର୍ଷିକୀରେ ଶତ ଶତ ପ୍ରଣାମ । ସେ ନିଜ ଜୀବନକୁ ଦେଶ ର୍ନିମାଣରେ ଉତ୍ସର୍ଗ କରିଥିଲେ । ତାଙ୍କର ଚିନ୍ତାଧାରା ଦେଶବାସୀଙ୍କୁ ସବୁବେଳେ ପ୍ରେରଣା ଯୋଗାଉଥିବ ।
ବର୍ହିଶୁଳ୍କ ସଂକ୍ରାନ୍ତ ଭାରତ-ଉରୁଗୁଏ ବୁଝାମଣା, ଅନୁସମର୍ଥନ ପ୍ରସ୍ତାବକୁ କେନ୍ଦ୍ର କେବିନେଟର ସ୍ୱୀକୃତି

ବର୍ହିଶୁଳ୍କ କ୍ଷେତ୍ରରେ ପାରସ୍ପରିକ ସହଯୋଗ ଏବଂ ସହାୟତା ପାଇଁ ଭାରତ – ଉରୁଗୁଏ ମଧ୍ୟରେ ବୁଝାମଣା ଏବଂ ଅନୁସମର୍ଥନ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି (04.01.2017) ଅନୁଷ୍ଠିତ କେବିନେଟ ବୈଠକରେ ଅନୁମୋଦନ କରାଯାଇଛି । ଏହି ବୁଝାମଣା ଫଳରେ ବର୍ହିଶୁଳ୍କ ସଂକ୍ରାନ୍ତ ଅପରାଧଗୁଡିକ ରୋକିବା ଏବଂ ଅନୁସନ୍ଧାନ ପାଇଁ ପ୍ରାସଂଗିକ ସୂଚନାର ଉପଲବ୍ଧତା କ୍ଷେତ୍ରରେ ସହଯୋଗ ମିଳିବ । ଏହା ଦୁଇ ଦେଶ ମଧ୍ୟରେ ବ୍ୟାପାରକୁ ସରଳ, ସୁବିଧାଜନକ ଏବଂ ସୁନିଶ୍ଚିତ କରିବାରେ ସହାୟକ ହେବ । ଚିଠା ବୁଝାମଣା ବିଶେଷ ଭାବେ ଦୁଇ ଦେଶ ମଧ୍ୟରେ ବିପଣନ କାରବାରର ବର୍ଣ୍ଣନା, ମାଲ କାରବାର ଉତ୍ସ ସଂକ୍ରାନ୍ତ ତଥ୍ୟର ପ୍ରାମାଣିକତା, ଘୋଷିତ ଦ୍ରବ୍ୟର ବର୍ହିଶୁଳ୍କ ମୂଲ୍ୟ ବିଷୟରେ ସୂଚନାର ଆଦାନ ପ୍ରଦାନ ଭଳି ଭାରତୀୟ ବର୍ହିଶୁଳ୍କ ବିଭାଗର ଚିନ୍ତା ଏବଂ ଆବଶ୍ୟକତାଗୁଡିକ ଉପରେ ନଜର ରଖିବ ।
ପିଏମ-କିସାନ ଯୋଜନାର ଦ୍ୱିତୀୟ କିସ୍ତି ଲାଗି ଆଧାର ସଂକ୍ରାନ୍ତ ସର୍ତ୍ତ କୋହଳ ପ୍ରସ୍ତାବକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ପ୍ରଧାନମନ୍ତ୍ରୀ କିସାନ ସମ୍ମାନ ନିଧି (ପିଏମ-କିସାନ) ଯୋଜନାର ଦ୍ୱିତୀୟ କିସ୍ତି ଅର୍ଥ ଜାରି କରିବା ଲାଗି ଆଧାର ସଂକ୍ରାନ୍ତ ସର୍ତ୍ତ କୋହଳ କରିବା ପ୍ରସ୍ତାବକୁ ମଞ୍ଜୁରି ଦେଇଛନ୍ତି । ଏହି ଯୋଜନା ମାଧ୍ୟମରେ ସାରା ଦେଶରେ 2 ହେକ୍ଟର ପର୍ଯ୍ୟନ୍ତ କୃଷି ଉପଯୋଗୀ ଜମି ଥିବା କ୍ଷୁଦ୍ର ଏବଂ ନାମମାତ୍ର ଚାଷୀ ପରିବାରଗୁଡ଼ିକୁ ଆୟ ସହାୟତା ଯୋଗାଇ ଦିଆଯିବ । ଏହି ଯୋଜନାର ଉଦ୍ଦେଶ୍ୟ ହେଉଛି କେତେକ ଛାଡ଼କୁ ବାଦ ଦେଇ, 2 ହେକ୍ଟର ପର୍ଯ୍ୟନ୍ତ କୃଷି ଉପଯୋଗୀ ଜମି ଥିବା କ୍ଷୁଦ୍ର ଏବଂ ନାମମାତ୍ର ଚାଷୀ ପରିବାରଗୁଡ଼ିକୁ ବାର୍ଷିକ 6 ହଜାର ଟଙ୍କା ପ୍ରଦାନ ମାଧ୍ୟମରେ ଆୟ ସହଯୋଗ ପ୍ରଦାନ କରିବା । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 24 ଫେବୃଆରୀ, 2019୯ରେ ଏହି ଯୋଜନାର ଶୁଭାରମ୍ଭ କରିଥିଲେ । ଏହି ଅର୍ଥରାଶି 2 ହଜାର ଟଙ୍କାର ତିନୋଟି କିସ୍ତିରେ ସିଧାସଳଖ ହିତାଧିକାରୀମାନଙ୍କ ବ୍ୟାଙ୍କ ଖାତାରେ ପ୍ରତ୍ୟକ୍ଷ ଲାଭ ହସ୍ତାନ୍ତର ଜରିଆରେ ଦିଆଯିବ । ସାରା ଦେଶରେ 1 କୋଟି କୃଷକ ପରିବାର ପାଇଁ ପ୍ରଥମ କିସ୍ତି ଆକାରରେ 2 ହଜାର କୋଟି ଟଙ୍କାର ଅର୍ଥରାଶି ଜାରି କରାଯାଇଛି । ପ୍ରଥମ କିସ୍ତିର ବଳକା ହିତାଧିକାରୀମାନଙ୍କୁ ଅର୍ଥରାଶି ଶୀଘ୍ର ଜାରି କରାଯିବ । ଯୋଜନାର ଦ୍ୱିତୀୟ କିସ୍ତି ଏପ୍ରିଲ 1, 2019ରେ ଜାରି କରାଯିବ । ଫେବୃଆରୀ 1, 2019ରେ କେନ୍ଦ୍ର କ୍ୟାବିନେଟ ଏହି ଯୋଜନାକୁ ମଞ୍ଜୁରି ଦେବା ସମୟରେ ଦ୍ୱିତୀୟ କିସ୍ତି ଲାଗି ଆଧାରକୁ ବାଧ୍ୟତାମୂଳକ କରିଥିଲେ । ତେବେ ଦ୍ୱିତୀୟ କିସ୍ତି ଲାଗି ଶତପ୍ରତିଶତ ଆଧାର ଡାଟା ହାସଲ କରିବା କଠିନ, କାରଣ ଏଥିପାଇଁ ଇଲେକଟ୍ରୋନିକ ବାୟୋମେଟ୍ରିକ ପ୍ରାମାଣିକତାର ଆବଶ୍ୟକତା ରହିଥାଏ । ଡେମୋଗ୍ରାଫିକ ସିଡିଂ କାରଣରୁ ବହୁସଂଖ୍ୟକ ହିତାଧିକାରୀମାନଙ୍କ ନାମ ରଦ୍ଦ ହୋଇଯିବ । ହିତାଧିକାରୀମାନଙ୍କ ଆଧାର ବିବରଣୀକୁ ପ୍ରମାଣିତ କରିବା କାରଣରୁ ଦ୍ୱିତୀୟ କିସ୍ତିକୁ ଜାରି କରିବାରେ ବିଳମ୍ବ ହେବ । ଦ୍ୱିତୀୟ କିସ୍ତି ଜାରି କରିବାର ତାରିଖ ଏପ୍ରିଲ 1, 2019 ଧାର୍ଯ୍ୟ କରାଯାଇଛି । ବିଳମ୍ବ ଦ୍ୱାରା କୃଷକମାନଙ୍କ ମଧ୍ୟରେ ଅସନ୍ତୋଷ ବୃଦ୍ଧି ପାଇବ, ତେଣୁ ଆଧାର ସର୍ତ୍ତକୁ କୋହଳ କରାଯାଇଛି । ଏହି ସର୍ତ୍ତ ତୃତୀୟ କିସ୍ତି ଜାରି କରିବା ନିମନ୍ତେ ଲାଗୁ ହେବ । ଦ୍ୱିତୀୟ କିସ୍ତି ଲାଗି କେବଳ ଆଧାର ସଂଖ୍ୟାକୁ ହିଁ ବାଧ୍ୟତାମୂଳକ ଭାବେ ଗ୍ରହଣ କରାଯିବ । ପରିଶୋଧ ପୂର୍ବରୁ ସରକାର ତଥ୍ୟକୁ ପ୍ରମାଣିତ କରିବା ଲାଗି ଯଥେଷ୍ଟ ପଦକ୍ଷେପ ନେବେ ।
ସିଡିଆରଆଇ ପ୍ରୟାସରେ ଜଳବାୟୁ ପରିବର୍ତ୍ତନ ହେତୁ ଦ୍ୱୀପପୁଞ୍ଜ ରାଜ୍ୟଗୁଡିକ ସମ୍ମୁଖୀନ ହେଉଥିବା ଆହ୍ୱାନଗୁଡିକ ଉପରେ ଆଲୋକପାତ ପାଇଁ ମାଡାଗାସ୍କରର ରାଷ୍ଟ୍ରପତିଙ୍କୁ ଧନ୍ୟବାଦ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମାଡାଗାସ୍କରର ରାଷ୍ଟ୍ରପତି ମାନ୍ୟବର ଆଣ୍ଡ୍ରି ନିରିନା ରାଜୋଏଲିନାଙ୍କୁ ମିଳିତ ଉଦ୍ୟମରେ ଜଳବାୟୁ ଏବଂ ବିପର୍ଯ୍ୟୟ ସହନଶୀଳ ପାଇଁ ଭାରତର ନେତୃତ୍ୱକୁ ସ୍ୱୀକାର କରିଥିବାରୁ ଧନ୍ୟବାଦ ଜଣାଇଛନ୍ତି । ମାଡାଗାସ୍କରର ରାଷ୍ଟ୍ରପତିଙ୍କ ଟୁଇଟର ଜବାବରେ ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି; “ଧନ୍ୟବାଦ ରାଷ୍ଟ୍ରପତି ରାଜୋଏଲିନା । ଜଳବାୟୁ ପରିବର୍ତ୍ତନ ହେତୁ ଦ୍ୱୀପପୁଞ୍ଜ ରାଜ୍ୟଗୁଡିକ ସମ୍ମୁଖୀନ ହେଉଥିବା ଆହ୍ୱାନଗୁଡିକ ଲାଗି ସହନଶୀଳ ଭିତ୍ତିଭୂମି ସୃଷ୍ଟି ପାଇଁ ସିଡିଆରଆଇ ପଦକ୍ଷେପ ଅଧୀନରେ ଆମର ପ୍ରୟାସର ଏକ ପ୍ରମୁଖ ଲକ୍ଷ୍ୟ ଅଟେ ।”
ଦ୍ୱୈତ ଟିକସ ଏଡାଇବା ପାଇଁ ବେଲଜିୟମ ସହିତ ରାଜିନାମାକୁ କେବିନେଟର ଅନୁମୋଦନ

ଦ୍ୱୈତ ଟିକସ ବ୍ୟବସ୍ଥା ତଥା ଟିକସ ଫାଙ୍କିକୁ ଏଡାଇବା ପାଇଁ ବେଲଜିୟମ ସହିତ ହୋଇଥିବା ରାଜିନାମାକୁ ବୁଧବାର ଦିନ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ଅନୁମୋଦନ ଦେଇଛନ୍ତି । ବିଶେଷକରି ଆୟ ଉପରେ ଟିକସ ଫାଙ୍କିକୁ ଏଡାଇବା ପାଇଁ ଏପରି କରାଯାଇଛି । ଏହି କୂଟନୈତିକ ବ୍ୟବସ୍ଥାରେ ସଂଶୋଧନ ଦ୍ୱାରା ଉଭୟ ଦେଶ ମଧ୍ୟରେ ଟିକସ ସଂକ୍ରାନ୍ତ ସୂଚନା ବ୍ୟବସ୍ଥାକୁ ଅଧିକ ବ୍ୟାପକ ହୋଇପାରିବ । ଏହାଦ୍ୱାରା ଟିକସ ଫାଙ୍କି ଏବଂ ଟିକସ ଏଡାଇବାକୁ ଧରିବା ସହଜ ହେବ । ଏହା ମଧ୍ୟ ଟିକସ ଆଦାୟ କ୍ଷେତ୍ରରେ ପ୍ରଚଳିତ ରାଜିନାମା ବ୍ୟବସ୍ଥାରେ ପାରସ୍ପରିକ ସହଯୋଗକୁ ଦୃଢ଼ୀଭୂତ କରିବ ।
ପ୍ରଧାନମନ୍ତ୍ରୀଙ୍କ ସହ କଥା ହେଲେ ଆଫଗାନ ରାଷ୍ଟ୍ରପତି ଡଃ.ମହମ୍ମଦ ଅଶରଫ ଘନୀ, ଉରୀ ଆତଙ୍କବାଦୀ ଆକ୍ରମଣ ପାଇଁ କଲେ ଶୋକ ପ୍ରକଟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହିତ ଆଫଗାନିସ୍ଥାନର ରାଷ୍ଟ୍ରପତି ଅଶରଫ ଘନୀ ଆଜି ଟେଲିଫୋନ ଯୋଗେ ଜାମ୍ମୁ ଏବଂ କାଶ୍ମୀରର ଉରୀଠାରେ ସଂଘଟିତ ଆତଙ୍କବାଦୀ ଆକ୍ରମଣ ପାଇଁ ଶୋକ ବ୍ୟକ୍ତ କରିଛନ୍ତି । ରାଷ୍ଟ୍ରପତି ଘନୀ ସୀମାପାର ଆତଙ୍କବାଦୀ ଆକ୍ରମଣକୁ ଦୃଢ ଭାବରେ ନିନ୍ଦା କରିଛନ୍ତି । ଆତଙ୍କବାଦକୁ ସମାପ୍ତ କରିବା ପାଇଁ ଭାରତ ସହିତ ଆଫଗାନିସ୍ଥାନର ଏକଜୁଟତା ଏବଂ ସମର୍ଥନ ରହିଛି ବୋଲି ସେ ଅବଗତ କରାଇଥିଲେ । ରାଷ୍ଟ୍ରପତି ଘନୀ ସହିଦମାନଙ୍କ ପରିବାରବର୍ଗଙ୍କ ପ୍ରତି ଗଭୀର ସମବେଦନା ଜଣାଇଥିଲେ । ପ୍ରଧାନମନ୍ତ୍ରୀ ଆଫଗାନିସ୍ଥାନର ସମର୍ଥନ ପାଇଁ ରାଷ୍ଟ୍ରପତି ଘନୀଙ୍କୁ ଧନ୍ୟବାଦ ଜ୍ଞାପନ କରିଥିଲେ ।
“ସ୍ୱଚ୍ଛତା ହିଁ ସେବା” ଅଭିଯାନରେ ଦିଲ୍ଲୀ ବିଦ୍ୟାଳୟରେ ଶ୍ରମଦାନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଦିଲ୍ଲୀର ଏକ ବିଦ୍ୟାଳୟରେ ଶ୍ରମଦାନ କରି ସ୍ୱଚ୍ଛତା ହିଁ ସେବା’ ଅଭିଯାନରେ ଭାଗ ନେଇଛନ୍ତି । ସାରା ଦେଶରେ 17ଟି ସ୍ଥାନରେ ବିଭିନ୍ନ ବର୍ଗର ଲୋକମାନଙ୍କ ସହ ଭିଡ଼ିଓ କନଫରେନ୍ସିଙ୍ଗ ମାଧ୍ୟମରେ ଭାବ ବିନିମୟ କରି ଅଭିଯାନ ଆରମ୍ଭ କରିବା ପରେ ପରେ ପ୍ରଧାନମନ୍ତ୍ରୀ କେନ୍ଦ୍ର ଦିଲ୍ଲୀର ରାଣୀ ଝାନ୍ସୀ ମାର୍ଗସ୍ଥିତ ବାବାସାହେବ ଆମ୍ବେଦକର ଉଚ୍ଚ ମାଧ୍ୟମିକ ବିଦ୍ୟାଳୟକୁ ଯାଇଥିଲେ । ସେଠାରେ ସେ ବାବାସାହେବ ଆମ୍ବେଦକରଙ୍କ ପ୍ରତିମୂର୍ତ୍ତିରେ ମାଲ୍ୟାର୍ପଣ ପୂର୍ବକ ସ୍ୱଚ୍ଛତା ଅଭିଯାନରେ ଭାଗ ନେଇଥିଲେ । ସେ ବିଦ୍ୟାଳୟର ଛାତ୍ରଛାତ୍ରୀମାନଙ୍କ ସହ କିଛି ସମୟ ଆଳାପ-ଆଲୋଚନା କରିବା ସହ ସ୍ୱଚ୍ଛତାର ଆବଶ୍ୟକତା ଦିଗରେ ସେମାନଙ୍କୁ ଅନୁପ୍ରେରିତ କରିଥିଲେ । ପ୍ରଧାନମନ୍ତ୍ରୀ କୌଣସି ପାରମ୍ପରିକ ପ୍ରୋଟୋକଲ ବିନା ସାଧାରଣ ଯାତାୟତ ବ୍ୟବସ୍ଥାରେ ସ୍କୁଲକୁ ଯାଇଥିଲେ । ଡା. ଆମ୍ବେଦକର 1946ରେ ଅନୁସୂଚିତ ଜାତି ପିଲାମାନଙ୍କ ଶୈକ୍ଷିକ, ସାମାଜିକ ଏବଂ ଆର୍ଥିକ କଲ୍ୟାଣ ନିମନ୍ତେ ନିଜେ ଏହି ସ୍କୁଲ ପରିସରଟିକୁ କିଣିଥିଲେ ।